b'\n_START_ARTICLE_\nSlivnica (vzpetina)\n_START_PARAGRAPH_\nGora Slivnica se nahaja na vzhodni strani Cerkni\xc5\xa1kega jezera nad naseljem Cerknica. Oblo sleme se dviga od Gradi\xc5\xa1\xc4\x8da (858 m) do najvi\xc5\xa1jega vrha Velike Slivnice (1114 m)._NEWLINE_Ju\xc5\xbena in jugozahodna pobo\xc4\x8dja so neraz\xc4\x8dlenjena in delno porasla z listnatim in iglastim gozdom. Severna pobo\xc4\x8dja se strmo spu\xc5\xa1\xc4\x8dajo proti dolini Cerkni\xc5\xa1\xc4\x8dice. Travniki in pa\xc5\xa1niki se zaradi postopnega pogozdovanja in zara\xc5\xa1\xc4\x8danja hitro kr\xc4\x8dijo. Z vrha hriba, ki ga sestavljata jurski dolomit in deloma zakraseli apnenec, je lep razgled na Cerkni\xc5\xa1ko jezero, Notranjsko podolje in okoli\xc5\xa1ke planote. Ob vzno\xc5\xbeju Slivnice je ve\xc4\x8d kra\xc5\xa1kih izvirov._NEWLINE_Tik pod vrhom je oskrbovan planinski dom, ki je dostopen po ozna\xc4\x8denih poteh, pa tudi po cesti. Slivnica je privla\xc4\x8dna to\xc4\x8dka za zmajarje in jadralne padalce. Junija cveti na Slivnici kranjska lilija (Lilium carniolicum)._NEWLINE_Na severnem pobo\xc4\x8dju Slivnice, v dolini Cerkni\xc5\xa1\xc4\x8dice, so kopali kremen in ga vozili v gla\xc5\xbeuto na Javornike.\n_START_SECTION_\nPovedke o slivni\xc5\xa1kih \xc4\x8darovnicah\n_START_PARAGRAPH_\nPod vrhom Slivnice je Coprni\xc5\xa1ka jama, ki jo je opisal \xc5\xbee Valvasor. Iz jame se pozimi dviga topel in vla\xc5\xbeen zrak. Vlaga se kondenzira v meglo, kar je pripomoglo k nastanku povedk o coprni\xc5\xa1kem domovanju na Slivnici. V mnogih povedkah se Slivnica omenja kot shajali\xc5\xa1\xc4\x8de coprnic, ki so jih obto\xc5\xbeevali, da delajo nevihte, to\xc4\x8do, jemljejo mleko kravam, z uroki povzro\xc4\x8dajo bolezni in \xc5\xa1kodo, se spreminjajo v \xc5\xbeivali, letajo na metlah, imajo zveze s hudi\xc4\x8dem... V knjigi Jo\xc5\xbeefa \xc5\xbdirovnika Cerkni\xc5\xa1ko jezero iz leta 1898, pi\xc5\xa1e o Slivnici in coprni\xc5\xa1tvu tudi tole:_NEWLINE_\xc2\xbbO Slivnici vedo ondotni prebivalci marsikaj \xc4\x8dudovitega povedati. Dasi je po zunanji podobi prijazna, vendar je baje polna zlobe in hudobije. Ob \xc4\x8dasu bli\xc5\xbenje nevihte se zavije vsa v gosto meglo. Kmalu za\xc4\x8dno iz globoke jame, ki je na najvi\xc5\xa1jem vrhu, prihajati - po starem ljudskem mnenju - to\xc4\x8da, nevihta in strele. \xc5\xa0e pred 220 leti so hodili duhovniki iz Cerknice blagoslavljat omenjeno jamo, da bi zarotili hudo uro. Velika procesija se je pomikala tja vsako leto na binko\xc5\xa1tni ponedeljek. Ko je duhovnik odmolil, pokadil in pokropil jamo z blagoslovljeno vodo, postavili so ljudje poleg nje mlaj s kri\xc5\xbeem na vrhu. Nekateri so celo metali darove notri, da bi menda utola\xc5\xbeili zle mo\xc4\x8di. Nekdaj so hoteli to jamo zadelati z veliko skalo in zapreti pot to\xc4\x8di in nevihti, da bi ne mogla ven. V ta namen so premeknili skalnato plo\xc5\xa1\xc4\x8do in jo valili proti jami, kar jim uide in drvi skokoma v dolino, kjer podere skoraj cerkvenikovo hi\xc5\xa1o v Martinjaku._NEWLINE_Vzrok vsem tem nesre\xc4\x8dam so bile baje \xc4\x8darovnice, ki so prebivale v tej jami. Vera v \xc4\x8darovnice je bila v prej\xc5\xa1njih stoletjih zelo raz\xc5\xa1irjena, posebno okoli jezera so jih slutili vse polno, bivajo\xc4\x8dih po luknjah in jamah. Ko se je pripravljalo k nevihti, zazvonil je v cerkni\xc5\xa1kem zvoniku mali zvon, s katerim so odganjali \xc4\x8darovnice in to\xc4\x8do.\xc2\xab'